KIRJALLINEN KYSYMYS E-1336/01 esittäjä(t): Alexandros Alavanos (GUE/NGL) komissiolle. Rikkomismenettely Kreikkaa vastaan ranskalaisten psykologian tutkintotodistusten ja niiden direktiivin 89/48/ETY mukaisen tunnustamisen johdosta Kreikassa.



Virallinen lehti nro 350 E , 11/12/2001 s. 0125 - 0126



KIRJALLINEN KYSYMYS E-1336/01 esittäjä(t): Alexandros Alavanos (GUE/NGL) komissiolle (3. toukokuuta 2001) Aihe: Rikkomismenettely Kreikkaa vastaan ranskalaisten psykologian tutkintotodistusten ja niiden direktiivin 89/48/ETY mukaisen tunnustamisen johdosta Kreikassa Komissio antoi kysymykseeni H-0250/01(1), joka koski ranskalaisia psykologian tutkintotodistuksia, joita ranskalaiset yliopistot jakavat kreikkalaisten vapaiden opintojen keskusten kanssa tehtyjen yhteistyösopimusten puitteissa, vastauksen sen jälkeen, kun Kreikkaa vastaan aloitettiin rikkomismenettely direktiivistä 89/48/ETY(2) juontuvien velvoitteiden täyttämättä jättämisen johdosta. Vastauksessa mainitaan muun muassa, että kreikkalaiset viranomaiset vastasivat rikkomismenettelyä koskevaan viralliseen ilmoitukseen 17. tammikuuta 2000 päivätyllä kirjeellä, että tämän vastauksen jatkona suoritettiin epävirallisia yhteydenottoja kreikkalaisten viranomaisten ja komission välillä ja että näiden kontaktien yhteydessä saadut tiedot ovat nyt tutkittavina. Kun otetaan huomioon, että nämä neuvottelut koskevat useita nuoria, joiden ammattiasema riippuu niiden lopputuloksesta, voisiko komissio tarjota kreikkalaisten viranomaisten kanssa tapahtuneen yhteydenpidon pohjalta tekemänsä yksityiskohtaiset tätä asiaa koskevat päätelmät? Mitä menettelyä komissio seuraavaksi soveltaa? (1) Kirjallinen vastaus 3.4.2001. (2) EYVL L 19, 24.1.1989, s. 16. Frederik Bolkesteinin komission puolesta antama vastaus (19. kesäkuuta 2001) Kuten komissio on jo todennut arvoisalle parlamentin jäsenelle suulliseen kysymykseen H-0250/01 vuoden 2001 huhtikuun istuntokauden kyselytunnilla antamassaan vastauksessa, Kreikan viranomaiset ovat vastanneet komission viralliseen ilmoitukseen 17. tammikuuta 2000 päivätyllä kirjeellä. Mainitun kirjeen saapumisen jälkeen ja lukuisissa esillä olevissa yksittäistapauksissa annettujen ratkaisujen tutkimiseksi komissio ja Kreikan viranomaiset ovat olleet useamman kerran epävirallisesti yhteydessä toisiinsa (kirjeitse tai kahdenkeskisissä neuvotteluissa) kyseessä olevan tilanteen selvittämiseksi. Sittemmin komissio on saanut useilta kantelijoilta tietoja ja uutta aineistoa, jotka voivat antaa aihetta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annetun neuvoston direktiivin 89/48/ETY, jossa vahvistetaan psykologin ammatin vähimmäiskoulutusajaksi kolme vuotta, soveltamista koskeviin moitteisiin. Kantelijat väittävät, etteivät Kreikan viranomaisten päätökset, jotka koskevat ammatillista tunnustamista, anna heille samoja oikeuksia ammatinharjoittamiseen kuin psykologeille, joilla on kreikkalaiset oppiarvot tai psykologeille, jotka ovat saaneet Dikatsan tutkintojen vastaavuutta koskevan päätöksen. Koko toimitettu laaja asiakirja-aineisto (useita satoja sivuja, joista yli puolet on jouduttu kääntämään, mikä on vaatinut oman aikansa) on tutkittavana. Näin ollen on mahdotonta tällä hetkellä ennakoida tutkimuksen tuloksia. On kuitenkin ilmeistä, että jos tutkimuksissa ilmenee aihetta uusiin moitteisiin tai jos tutkimus vahvistaa ilmoituskirjeessä todetut moitteet oikeiksi, komissio jatkaa aloitettua rikkomismenettelyä. Komissio tekee päätöksensä asiassa lähikuukausien aikana ja viimeistään ensi syksynä sen jälkeen, kun mahdollisiin lisätarkistuksiin on saatu Kreikan viranomaisilta vastaukset.